Vatra (Divlje jagode)

Vatra je peti studijski album bosanskohercegovačke i jugoslavenske hard rok grupe Divlje jagode. Snimljen je tokom novembra i decembra 1984. u Studiju Radiotelevizije Sarajevo., miksan je u februaru 1985. u Music Paark Studio u Bad Homburg vor der Höhe nedaleko od Frankfurta na Majni. Objavila ga je sarajevska izdavačka kuća Diskoton u aprilu iste godine na LP ploči i kaseti. Muziku i aranžmane napisao je Sead Lipovača, osim pjesme "Touch me little girl" za koju je muziku i tekst napisao Theo Werdin. Tekstove za preostale pjesme napisali su Alija Islamović ("Divljakuša", "Dinamit", "Cmokni me srce", "Hopa-cupa", "Vatra" i "Moja si") i Slobodan Đurasović ("Ciganka", "Let na drugi svijet"). Fotografiju za omot uradio je Erol Čolaković, a dizajn Branko Modraković, dok je producent bio Theo Werdin. 

 O albumu 
"Vatra" je muzički gledano nastavak veoma uspješne serije studijskih albuma "Motori" i "Čarobnjaci", pri čemu su muzičari iz Divljih jagoda pratili najnovije trendove u hard rok i heavy metal muzici na Zapadu tokom 1980-ih. Novina je dolazak  Zlatana Čehića "Ćehe" na mjesto bas-gitariste, dok se Alija Islamović usredsredio na pjevanje. Kvartet predvođen gitarskim virtuozom Seadom Lipovačom i na ovom muzičkom ostvarenju pokazao je zavidan nivo instrumentalnog muziciranja s čvrstim bubnjevima Naska Budimlića i dobrim sviranjem bas-gitare Čehića uz kvalitetno prateće pjevanje. Na ovom albumu posebno se istakao pjevač Islamović, koji je jednako kvalitetno otpjevao brže pjesme i balade.

A-stranu otvara hit pjesma "Ciganka" odsvirana po uzoru na britanske hard rok i heavy metal grupe Black Sabbath, Judas Priest i Saxon, u kojoj je gitarist Lipovača već na samom početku albuma pokazao vještinu sviranja električne gitare. Za njom slijede heavy metal pjesma "Let na drugi svijet" i hard rok balada "Divljakuša". A-stranu zatvaraju dvije heavy metal pjesme "Dinamit" i "Cmokni me, srce".

B-stranu otvaraju "Hopa-cupa" i naslovna "Vatra" odsvirane u hard rok i heavy metal maniru, a nastavlja se pop-rok pjesmom "Touch Me Little Girl" koju je pjevač Islamović otpjevao na engleskom jeziku. Album se završava rok baladom "Moja si", koja za razliku od njihovih ranijih laganijih pjesama nije ostvarila značajan uspjeh kod publike.
"Vatra" predstavlja jedan od značajnih događaja na jugoslavenskoj i sarajevskoj pop rok sceni u 1985. i uspješan je nastavak njihovih prethodnih albuma "Motori" i "Čarobnjaci".

 Spisak pjesama 

 Članovi grupe 
Sead Lipovača "Zele" – električna gitara
Alen Islamović – vokal
Nasko Budimlić – bubnjevi
Zlatan Ćehić "Ćeha" – bas-gitara, prateći vokal

 Reference 

Kategorija:Albumi iz 1985.
Kategorija:Albumi Divljih jagoda
Kategorija:Albumi u izdanju Diskotona